Document ID: 32010D0300

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Μαΐου 2010
για την τροποποίηση της απόφασης 2001/672/ΕΚ όσον αφορά τις περιόδους για τις μετακινήσεις των βοοειδών σε θερινούς βοσκότοπους
[κοινοποιηθείσα υπό τον αριθμό Ε(2010) 3188]
(Κείμενο που παρουσιάζει ενδιαφέρον για τον ΕΟΧ)
(2010/300/ΕΕ)
H ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου (1), και ιδίως το άρθρο 7 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1760/2000 θεσπίζει σύστημα αναγνώρισης και καταγραφής των βοοειδών με σκοπό την εξασφάλιση της διαφάνειας των όρων παραγωγής και εμπορίας του βοείου κρέατος και των προϊόντων με βάση το βόειο κρέας. Για την επίτευξη αυτού του στόχου, ο κανονισμός απαιτεί από τα κράτη μέλη να δημιουργήσουν εθνικές βάσεις δεδομένων για τα βοοειδή στις οποίες θα καταγράφονται η ταυτότητα του ζώου, όλες οι εκμεταλλεύσεις που βρίσκονται στην επικράτειά τους και οι μετακινήσεις των ζώων. Επιπλέον, ο κανονισμός επιβάλλει στους κατόχους ζώων την υποχρέωση να κοινοποιούν στην αρμόδια αρχή, μεταξύ άλλων, όλες τις μετακινήσεις προς και από την εκμετάλλευση, καθώς και τις σχετικές ημερομηνίες, εντός προθεσμίας την οποία καθορίζει το κράτος μέλος και η οποία είναι από τρεις έως επτά ημέρες από την ημερομηνία της μετακίνησης.
(2)
Ο κανονισμός προβλέπει ότι η Επιτροπή μπορεί ύστερα από αίτηση ενός κράτους μέλους να παρατείνει αυτή τη μέγιστη προθεσμία και να καθορίσει ειδικούς κανόνες για διάφορες ορεινές περιοχές, πράγμα που έγινε μέσω της απόφασης 2001/672/ΕΚ της Επιτροπής, της 20ής Αυγούστου 2001, με την οποία θεσπίζονται ειδικοί κανόνες που εφαρμόζονται στα βοοειδή κατά τη μετακίνησή τους για βόσκηση κατά το θέρος σε ορεινές περιοχές (2).
(3)
Σύμφωνα με την αιτιολογική σκέψη 4 της απόφασης 2001/672/ΕΚ, αυτοί οι ειδικοί κανόνες πρέπει να έχουν ως αποτέλεσμα πραγματική απλούστευση και να προβλέπουν μόνο τα απολύτως αναγκαία για τη διασφάλιση του πλήρως επιχειρησιακού χαρακτήρα της εθνικής βάσης δεδομένων.
(4)
Η απόφαση 2001/672/ΕΚ εφαρμόζεται σε αυτές τις μετακινήσεις κατά τη διάρκεια της περιόδου από την 1η Μαΐου έως τις 15 Οκτωβρίου. Η εμπειρία από την εφαρμογή της απόφασης έδειξε ότι σε ορισμένες ορεινές περιοχές οι μετακινήσεις σε θερινούς βοσκότοπους αρχίζουν από τον Απρίλιο. Το πεδίο εφαρμογής της απόφασης 2001/672/ΕΚ θα πρέπει να τροποποιηθεί αναλόγως έτσι ώστε να ληφθεί υπόψη αυτό το γεγονός.
(5)
Υπό ορισμένες συνθήκες, η μετακίνηση των ζώων από διαφορετικές εκμεταλλεύσεις προς τον ίδιο θερινό βοσκότοπο σε ορεινή περιοχή διαρκεί περισσότερο από επτά ημέρες. Προκειμένου να μειωθεί ο περιττός διοικητικός φόρτος, θα πρέπει συνεπώς να προσαρμοστούν οι προθεσμίες στην απόφαση 2001/672/ΕΚ έτσι ώστε να ληφθεί υπόψη αυτό το γεγονός, χωρίς να θίγεται η ιχνηλασιμότητα.
(6)
Συνεπώς, η απόφαση 2001/672/ΕΚ θα πρέπει να τροποποιηθεί ανάλογα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής των γεωργικών ταμείων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2001/672/ΕΚ τροποποιείται ως εξής:
1)
Στο άρθρο 1, η ημερομηνία «1η Μαΐου» αντικαθίσταται από την ημερομηνία «15 Απριλίου».
2)
Το άρθρο 2 παράγραφος 4 αντικαθίσταται από το ακόλουθο κείμενο:
«4. Οι πληροφορίες που περιέχονται στον κατάλογο που αναφέρεται στην παράγραφο 2 κοινοποιούνται στην αρμόδια αρχή σύμφωνα με το άρθρο 7 παράγραφος 1 του κανονισμού (ΕΚ) αριθ. 1760/2000 το αργότερο 15 ημέρες μετά την ημερομηνία μετακίνησης των ζώων στον βοσκότοπο.»
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 25 Μαΐου 2010.

Labels: 12
19
6